b'\n_START_ARTICLE_\nTV 2/Bornholm\n_START_PARAGRAPH_\nTV 2/Bornholm er en regional tv-station, der sender nyheder og aktualitetsprogrammer til Bornholm. Stationen er beliggende i Aakirkeby og besk\xc3\xa6ftiger ca. 75 medarbejdere. Direkt\xc3\xb8r Jan J\xc3\xb8rgensen har st\xc3\xa5et i spidsen for stationen siden 1996._NEWLINE_TV 2/Bornholm er ligesom de syv \xc3\xb8vrige regionale TV 2-stationer selvst\xc3\xa6ndige virksomheder, der finansieres udelukkende via licensen. Kanalen begyndte at sende i september 1990. Den 11. januar 2012 fik stationen sin egen 24-timers kanal, som b\xc3\xa6rer navnet TV 2/Bornholm. Stationen sender samtidig nyheder p\xc3\xa5 TV2\'s betalingskanal p\xc3\xa5 udvalgte tidspunkter i l\xc3\xb8bet af dagen._NEWLINE_TV 2/Bornholm arrangerer \xc3\xa5rligt trollingkonkurrencen Trolling Master Bornholm og er med til at d\xc3\xa6kke begivenheder som folkem\xc3\xb8det, etapel\xc3\xb8bet Etape Bornholm og kokkekonkurrencen "Sol over Gudhjem"._NEWLINE_Stationen er den mest sete af de regionale tv-stationer. N\xc3\xa5r TV 2/Bornholm sender kl. 19.30, ser omkring 80-90\xc2\xa0% af de bornholmere, der har fjernsynet t\xc3\xa6ndt, med. Omkring 30-40\xc2\xa0% af \xc3\xb8ens voksne befolkning ser 19.30-udsendelsen og en stor del f\xc3\xb8lger med, n\xc3\xa5r der forts\xc3\xa6ttes p\xc3\xa5 stationens helt egen kanal. TV 2/Bornholms udsendelser er tilg\xc3\xa6ngelige p\xc3\xa5 internettet tilbage fra maj 2005 p\xc3\xa5 stationens hjemmeside._NEWLINE_1. oktober 2006 introducerede kanalen som den f\xc3\xb8rste i Danmark bredformat (16:9) i alle sine udsendelser.\n_START_SECTION_\nKulturpris\n_START_PARAGRAPH_\nI 2010 uddelte TV 2/Bornholm for f\xc3\xb8rste gang en kulturpris. Efter en sms-afstemning blandt kanalens seere, vandt Wonderfestiwall prisen. Festivalen modtog i 2008 ogs\xc3\xa5 Bornholms Regionskommunes Kulturpris.'